PATVIRTINTA

Kauno lopšelio-darželio

„Drevinukas” direktoriaus

įsakymu 2025 m. vasario 28 d. Nr. V-46

**KAUNO LOPŠELIO – DARŽELIO „DREVINUKAS” KORUPCIJOS PREVENCIJOS PROGRAMA 2025-2027 METAMS**

**I. BENDROSIOS NUOSTATOS**

1. Kauno lopšelio – darželio „Drevinukas” (toliau – lopšelis-darželis) korupcijos prevencijos veiksmų planas 2025-2027 metams ( toliau – KVP planas) parengtas vadovaujantis Lietuvos Respublikos korupcijos prevencijos įstatymu ir kitais teisės aktais, reglamentuojančiais korupcijos prevencijos veiklą. KPV planas skirtas korupcijos prevencijai Kauno lopšelyje-darželyje „Drevinukas” (toliau – Lopšelis-darželis) užtikrinti. KPV plano įgyvendinimas privalomas visiems Lopšelio-darželio darbuotojams.

2. KPV plane vartojamos sąvokos atitinka Lietuvos Respublikos korupcijos prevencijos įstatyme ir kituose teisės aktuose apibrėžtas sąvokas.

3. KPV plano tikslas – nustatyti pagrindinius kovos su korupcija Lopšelyje-darželyje tikslus ir uždavinius, korupcijos prevencijos subjektus, jų teises ir pareigas korupcijos prevencijos srityje, vienyti Lopšelio-darželio darbuotojų pastangas įgyvendinant korupcijos prevenciją.

4. KPV plano strateginės kryptys yra:

4.1. korupcijos prevencija;

4.2. antikorupcinis švietimas.

5. Korupcijos prevencija įgyvendinama vadovaujantis šiais principais:

5.1. teisėtumo – korupcijos prevencijos priemonės įgyvendinamos laikantis Lietuvos Respublikos Konstitucijos, įstatymų ir kitų teisės aktų reikalavimų, užtikrinant pagrindinių asmens teisių ir laisvių apsaugą;

5.2. visuotinio privalomumo – korupcijos prevencijos subjektais gali būti visi asmenys;

5.3. sąveikos – korupcijos prevencijos priemonių veiksmingumas užtikrinamas derinant visų korupcijos prevencijos subjektų veiksmus, keičiantis subjektams reikalinga informacija ir teikiant vienas kitam pagalbą;

5.4. pastovumo – korupcijos prevencijos priemonių veiksmingumo užtikrinimas nuolat tikrinant ir peržiūrint korupcijos prevencijos priemonių įgyvendinimo rezultatus bei teikiant pasiūlymus dėl priemonių veiksmingumo didinimo institucijai, kuri pagal savo kompetenciją įgaliota įgyvendinti tokius pasiūlymus.

**II. LOPŠELIO-DARŽELIO APLINKOS ANALIZĖ**

6. Lietuvos Respublikos korupcijos prevencijos įstatymo 2 straipsnio 9 dalyje nurodytų korupcinio pobūdžio nusikalstamų veikų Lopšelyje-darželyje pastaraisiais metais nebuvo užfiksuota.

7. Atlikta Lopšelio-darželio atsparumo korupcijai lygio (toliau – AKL) nustatymo procedūra. Nustatytas Lopšelio - darželio AKL – 5,3 (vidutinis) balai.

8. Aplinkos analizei naudojami Lopšelio - darželio darbuotojų apklausos (toliau – Apklausa), atliekant AKL nustatymą, rezultatai. Apklausoje dalyvavo ,,, Lopšelio-darželio darbuotojų (toliau – respondentai).

9. Apklausos rezultatai atskleidė, kad:

9.1. visiems respondentams yra žinoma, kas yra korupcija;

9.2. 85 proc. respondentų mano, kad Lopšelyje - darželyje netoleruojama korupcija, 15 proc. respondentų neturi nuomonės šiuo klausimu.

10. Lopšelio-darželio veiklos sritys, kuriose gali egzistuoti korupcijos pasireiškimo tikimybė:

10.1. Maitinimo organizavimas;

10.2. Viešųjų pirkimų planavimas, vykdymas;

10.3. Personalo valdymas;

10.4. Darbuotojų veiklos skaidrumas.

**III. KVP PLANO TIKSLAI IR UŽDAVINIAI**

11. KVP plano tikslai:

11.1. mažinti korupcijos pasireiškimo priežastis ir šalinti jas;

11.2. užtikrinti skaidrią ir veiksmingą veiklą Lopšelyje – darželyje:

11.3. sukurti ir įgyvendinti veiksmingą antikorupcinių priemonių sistemą, skatinančią plėtoti ryšius tarp lopšelio-darželio administracijos, darbuotojų, šeimų, šalinti prielaidas pasinaudoti tarnybine padėtimi.

12. Korupcijos tikslams pasiekti numatomi KPV plano uždaviniai:

12.1. užtikrinti efektyvų numatytų priemonių įgyvendinimą;

12.2. Nustatyti veiklos sritis, kuriose yra didelė korupcijos pasireiškimo tikimybė

12.3. siekti, kad visų sprendimų priėmimo procesai būtų skaidrūs, atviri ir prieinami lopšelio-darželio bendruomenei;

12.4. įtraukti į korupcijos prevenciją lopšelio-darželio bendruomenę, ugdyti bendruomenės narių pilietinį sąmoningumą ir nepakantumą korupcijai;

12.5. viešai skelbti informaciją apie antikorupcinius veiksmus ir jų rezultatus.

## **IV. DOVANŲ POLITIKA**

13.Kauno lopšelyje-darželyje „Drevinukas“ yra taikoma „nulinė“ dovanų politika, kuri paremta šiais principais:

13.1 Lopšelio-darželio darbuotojai, dirbantys pagal darbo sutartį, (toliau bendrai - darbuotojas) nepriima jokių paslaugų ar dovanų, susijusių su atliekamomis funkcijomis. Lopšelio-darželio darbuotojai privalo atsisakyti priimti siūlomas paslaugas ar dovanas.

13.2. įtraukti į Lopšelio-darželio materialinių vertybių sąrašą;

13.2.1. bet kuris darbuotojas yra įpareigotas priminti kolegai dėl gautos dovanos užregistravimo, jei šis nesuskubo to padaryti;

13.2.2. darbuotojas, gavęs pinigų ar dovanų čekį, privalo nedelsdamas oficialiai grąžinti tai įteikusiam fiziniam ar juridiniam asmeniui;

13.2.3. darbuotojas griežtai negali priimti alkoholinių gėrimų kaip dovanos (Lietuvos Respublikos alkoholio kontrolės įstatymo 28 straipsnis);

13.2.4. darbuotojui nežinant gavus dovaną, jis turi nedelsdamas informuoti asmenį, atsakingą už korupcijos prevenciją, ir grąžinti dovaną dovanotojui (paštu, per kurjerius ar tiesiogiai). Jei neįmanoma nustatyti asmens, palikusio dovaną, tapatybės, dovana registruojama Dovanų registre;

13.3. Lopšelyje-darželyje už profesionaliai atliekamą darbą yra priimtina atsidėkoti žodine ar rašytine forma (padėkos raštas/diplomas);

13.4. dovana traktuojamas bet koks materialinę vertę turintis daiktas, paslauga ar kt., kuri siūloma ir suteikiama darbuotojui, kai siekiama tiesiogiai ar netiesiogiai paveikti darbuotojo veiksmus ar sprendimus;

13.5. bet koks naudos siekimas ar pastanga paveikti, dovanojant didelės vertės dovanas ar paslaugas yra laikomas korupcijos forma, todėl apie tai turi būti pranešta kompetentingoms institucijoms, kurios sprendžia dėl atsakomybės pagal Lietuvos teisės aktus;

13.6. Lopšelio-darželio darbuotojas, vadovaudamasis Lietuvos Respublikos viešųjų ir privačių interesų derinimo valstybinėje tarnyboje įstatymo 14 straipsniu, gali priimti dovanas, jeigu jos įteikiamos pagal tarptautinį protokolą ar tradicijas, taip pat reprezentacines dovanas (pvz., valstybės, įstaigos ir kitokia simbolika, puodeliai, bloknotai, rašymo priemonės, krepšiai,

kalendoriai, knygos ir kt. spaudiniai). Tokios dovanos taip pat negali lemti darbuotojo sprendimų ir veiksmų.

## **V. DARBUOTOJO ELGESYS SU GAUTOMIS DOVANOMIS**

14.Dovaną, įteiktą pagal Viešųjų ir privačių interesų derinimo valstybinėje tarnyboje įstatymo14straipsnį, t. y. iki 30 eurų, darbuotojas gali pasilikti sau arba perduoti lopšeliui-darželiui. Jei dovanos vertė yra didesnė nei 30 eurų, ji yra laikoma lopšelio-darželio nuosavybe.

14.1.Apie dovaną, gautą ne pagal Viešųjų ir privačių interesų derinimo valstybinėje tarnyboje įstatymo 16 straipsnį ir kurios neįmanoma atiduoti dovanotojui tuo metu, darbuotojas kuo skubiau privalo informuoti už korupcijos prevenciją atsakingą asmenį, kuris pasitaręs su vadovu, gali priimti vieną iš sprendimų: 16.1. grąžinti dovaną gavėjui;

14.2. grąžinti dovaną dovanotojui;

14.3. padėti laisvai prieinamoje vietoje ir leisti naudoti (vartoti) lopšelio-darželio darbuotojams ir į lopšelį-darželį besikreipiantiems asmenims;

14.4. atiduoti labdaros organizacijoms (atsižvelgus į dovanos pobūdį).

**VI. PROGRAMOS TIKSLŲ IR UŽDAVINIŲ VERTINIMO KRITERIJAI**

15. KPV plane nustatytų tikslų pasiekimas vertinamas pagal KPV plano įgyvendinimo priemonių plane (KPV plano priedas) nustatytus tikslo rezultato kriterijus.

16. KPV plano uždavinių įgyvendinimas vertinamas pagal nustatytus laukiamo rezultato kriterijus. Už duomenų, reikalingų nustatyti, ar šie kriterijai pasiekti, surinkimą pagal kompetenciją atsako KPV plano įgyvendinimo priemonių plane nurodyti vykdytojai.

17. Atskiros KPV plano įgyvendinimo priemonės vertinamos pagal jų įgyvendinimo būklę.

**VII. KPV PLANO ĮGYVENDINIMAS, FINANSAVIMAS, STEBĖSENA,**

**VERTINIMAS, KEITIMAS, PILDYMAS AR ATNAUJINIMAS**

18. KPV planas įgyvendinamas pagal KPV plano priede pateiktą KPV plano įgyvendinimo priemonių planą.

19. Už KPV plano įgyvendinimą atsakingas Lopšelio-darželio direktorius. KPV plano įgyvendinimą koordinuoja Lopšelio-darželio direktoriaus paskirtas Lopšelio-darželio darbuotojas, vykdantis korupcijai atsparios aplinkos kūrimo funkcijas (toliau – Už korupcijai atsparios aplinkos kūrimą atsakingas asmuo).

20. Už konkrečių KPV plano priemonių įgyvendinimą pagal kompetenciją atsako KPV plano įgyvendinimo priemonių plane nurodyti vykdytojai.

21. Pasibaigus metams, ne vėliau kaip iki gegužės 1 d., Už korupcijai atsparios aplinkos kūrimą atsakingas asmuo apibendrina KPV plano įgyvendinimo pasiektus rezultatus ir Lopšelio - darželio direktoriui pateikia KPV plano įgyvendinimo ataskaitą.

22. KPV planas finansuojamas iš Lopšeliui-darželiui patvirtintų bendrųjų Savivaldybės biudžeto asignavimų. Prireikus atskiroms korupcijos prevencijos priemonėms įgyvendinti gali būti numatytas papildomas finansavimas.

23. KPV plano įgyvendinimo stebėseną vykdo už korupcijai atsparios aplinkos kūrimą atsakingas asmuo.

24. Atsižvelgus į KPV plano įgyvendinimo ataskaitą, apklausos rezultatus, kitą reikšmingą informaciją, KPV planas ir jo įgyvendinimo priemonių planas prireikus gali būti keičiami, papildomi ar atnaujinami, tačiau ne vėliau kaip likus 6 mėnesiams iki KPV plano įgyvendinimo pabaigos.

**VIII. BAIGIAMOSIOS NUOSTATOS**

25. KPV planas ir metinės KPV plano įgyvendinimo ataskaitos skelbiamos Lopšelio - darželio interneto svetainės skiltyje „Korupcijos prevencija“.

26. KPV plano įgyvendinimo priemonių vykdymas privalomas KPV plane nurodytiems vykdytojams, pagal poreikį į KPV plane numatytų priemonių vykdymą gali būti pasitelkti ir kiti Lopšelio - darželio darbuotojai.

27. KPV plano įgyvendinimo priemonių vykdymą atsakingi asmenys atsako teisės aktų nustatyta tvarka.